Document ID: 32010Q0423(01)

Reference:
23.4.2010
SL
Uradni list Evropske unije
L 103/1
POSLOVNIK RAČUNSKEGA SODIŠČA EVROPSKE UNIJE
KAZALO
NASLOV I –   ORGANIZACIJA RAČUNSKEGA SODIŠČA
POGLAVJE I:
SODIŠČE
Člen 1
Kolegijski značaj
ODDELEK 1:
ČLANI
Člen 2
Začetek mandata
Člen 3
Dolžnosti in izvrševanje funkcije članov
Člen 4
Razrešitev in odvzem pravice do pokojnine ali namesto nje odobrenih ugodnosti
Člen 5
Prednostni vrstni red
Člen 6
Nadomeščanje članov
ODDELEK 2:
PREDSEDNIK
Člen 7
Volitve predsednika
Člen 8
Nadomeščanje predsednika
Člen 9
Naloge predsednika
ODDELEK 3:
SENATI IN ODBORI
Člen 10
Ustanovitev senatov
Člen 11
Pristojnosti senatov
Člen 12
Odbori
ODDELEK 4:
GENERALNI SEKRETAR
Člen 13
Generalni sekretar
POGLAVJE II:
IZVAJANJE NALOG RAČUNSKEGA SODIŠČA
Člen 14
Pooblastila
Člen 15
Pristojnosti odredbodajalca
Člen 16
Organizacijska struktura Računskega sodišča
NASLOV II –   DELOVANJE RAČUNSKEGA SODIŠČA
POGLAVJE I:
ZASEDANJA RAČUNSKEGA SODIŠČA IN SENATOV
ODDELEK 1:
RAČUNSKO SODIŠČE
Člen 17
Časovni razpored zasedanj
Člen 18
Določitev dnevnega reda
Člen 19
Odločanje
Člen 20
Predsedovanje zasedanjem
Člen 21
Sklepčnost
Člen 22
Javnost zasedanj
Člen 23
Zapisniki zasedanj
ODDELEK 2:
SENATI
Člen 24
Zasedanja senatov
POGLAVJE II:
ODLOČITVE RAČUNSKEGA SODIŠČA, SENATOV IN ODBOROV
Člen 25
Odločitve Računskega sodišča
Člen 26
Odločitve senatov
Člen 27
Odločitve odborov
Člen 28
Jezikovni režim in overitev
Člen 29
Posredovanje in objava
POGLAVJE III:
REVIZIJE TER PRIPRAVA POROČIL, MNENJ, OPAŽANJ IN IZJAV O ZANESLJIVOSTI
Člen 30
Načini izvajanja revizij
Člen 31
Član poročevalec
NASLOV III –   SPLOŠNE IN KONČNE DOLOČBE
Člen 32
Vrednosti, izražene v ulomkih
Člen 33
Uporaba slovničnega spola
Člen 34
Izvedbena pravila
Člen 35
Dostop do dokumentov
Člen 36
Začetek veljavnosti
Člen 37
Objava
RAČUNSKO SODIŠČE EVROPSKE UNIJE JE –
ob upoštevanju Pogodbe o delovanju Evropske unije in zlasti petega pododstavka člena 287(4) Pogodbe,
ob upoštevanju Pogodbe o ustanovitvi Evropske skupnosti za atomsko energijo in zlasti člena 106a(1) Pogodbe,
po odobritvi Sveta z dne 22. februarja 2010 –
SPREJELO NASLEDNJI POSLOVNIK:
NASLOV I
ORGANIZACIJA RAČUNSKEGA SODIŠČA
POGLAVJE I
Računsko sodišče
Člen 1
Kolegijski značaj
V skladu z določbami Pogodb in finančne uredbe ter v skladu s tem poslovnikom je Računsko sodišče organizirano in deluje kot kolegijski organ.
Oddelek 1
Člani
Člen 2
Začetek mandata
Mandat člana Računskega sodišča se začne z dnem, ki je določen v aktu o imenovanju, ali, v primeru, da ta dan ni določen, z dnem sprejetja tega akta.
Člen 3
Dolžnosti in izvrševanje funkcije članov
Člani izvršujejo svojo funkcijo v skladu s členom 286(1), (3) in (4) Pogodbe o delovanju Evropske unije.
Člen 4
Razrešitev in odvzem pravice do pokojnine ali namesto nje odobrenih ugodnosti
1.   Kadar Računsko sodišče z večino svojih članov na podlagi posredovanih informacij oceni, da član ne izpolnjuje več zahtevanih pogojev ali obveznosti, ki izhajajo iz njegovega položaja (člen 286(6) Pogodbe o delovanju Evropske unije), zadolži predsednika ali, če je zadevni član predsednik, člana, ki je po hierarhiji iz člena 5 tega poslovnika prvi za njim, da pripravi predhodno poročilo.
2.   Predhodno poročilo se skupaj z dokazili pošlje vsem članom, tudi zadevnemu članu, ki odgovori s pisnimi pripombami, in sicer v razumnem roku, ki ga določi predsednik oziroma, če je zadevni član predsednik, član, ki je po hierarhiji prvi za njim.
3.   Zadeven član se prav tako povabi, da pred Računskim sodiščem ustno predstavi svoje navedbe.
4.   Odločitev o predložitvi zadeve Sodišču z namenom razrešitve zadevnega člana, odvzema pravice do pokojnine ali namesto nje odobrenih ugodnosti se sprejme s tajnim glasovanjem z večino štirih petin članov Računskega sodišča. Zadevni član ne glasuje.
Člen 5
Prednostni vrstni red
1.   Člani so hierarhično razvrščeni za predsednikom, in sicer po datumu imenovanja. Če je član ponovno imenovan, se njegov prejšnji mandat upošteva, tudi v primeru, ko mandata nista bila zaporedna.
2.   Člani, imenovani na isti datum, so hierarhično razvrščeni po starosti.
Člen 6
Nadomeščanje članov
1.   Če se mesto enega izmed članov izprazni, Računsko sodišče imenuje člana ali člane, ki so do imenovanja novega člana zadolženi za nadomeščanje tega člana.
2.   Če je član odsoten ali zadržan, ga nadomešča(-jo) član(-i) Računskega sodišča, ki se določijo v skladu z izvedbenimi pravili.
Oddelek 2
Predsednik
Člen 7
Volitve predsednika
1.   Računsko sodišče izvoli novega predsednika pred iztekom mandata aktualnega predsednika. V primeru, ko se predsednikov mandat izteče istočasno z obnovo mandata dela članov v skladu s členom 286(2) Pogodbe o delovanju Evropske unije, se volitve izvedejo takoj ali najkasneje v roku petnajst delovnih dni od nastopa nove sestave Računskega sodišča.
2.   Predsednika se izvoli s tajnim glasovanjem. Kandidat, ki v prvem krogu glasovanja prejme dve tretjini glasov članov Računskega sodišča, je izvoljen za predsednika. Če nihče izmed kandidatov ne prejme te večine, se takoj izvede drugi krog glasovanja in izvoljen je tisti kandidat, ki prejme večino glasov članov Računskega sodišča. Če tudi v drugem krogu nobeden izmed kandidatov ne prejme večine glasov članov Računskega sodišča, se izvedejo nadaljnji krogi glasovanja v skladu s postopkom, določenim v izvedbenih pravilih.
Člen 8
Nadomeščanje predsednika
1.   Če se mesto predsednika izprazni, ga nadomešča predsednik v odstopu, pod pogojem, da je še vedno član Računskega sodišča, razen v primeru, da je nezmožen za delo. V vseh drugih primerih nadomešča predsednika član, ki ima prednost v skladu s členom 5.
2.   V času nadomeščanja namestnik predsednika poleg vsakodnevnega vodenja institucije organizira volitve novega predsednika v skladu s členom 7. Vendar pa v primeru, da se mesto predsednika izprazni manj kot šest mesecev pred iztekom mandata, predsednika član, ki ima prednost v skladu s členom 5, nadomesti.
3.   Če je predsednik odsoten ali zadržan, ga nadomešča član, ki ima prednost v skladu s členom 5.
Člen 9
Naloge predsednika
1.   Predsednik:
(a)
sklicuje zasedanja kolegija Računskega sodišča in jim predseduje ter zagotavlja dobro vodenje zasedanj;
(b)
zagotavlja izvrševanje odločitev Računskega sodišča;
(c)
zagotavlja pravilno delovanje služb in dobro upravljanje različnih dejavnosti Računskega sodišča;
(d)
imenuje osebo, ki Računsko sodišče zastopa v vseh postopkih, v katere je slednje vpleteno;
(e)
predstavlja Računsko sodišče navzven, zlasti v odnosih z organom, ki da razrešnico, drugimi institucijami Unije in revizijskimi organi držav članic.
2.   Predsednik lahko del svojih nalog prenese na enega ali več članov.
Oddelek 3
Senati in odbori
Člen 10
Ustanovitev senatov
1.   Računsko sodišče ustanovi senate za sprejemanje določenih vrst poročil in mnenj v skladu s členom 287(4) Pogodbe o delovanju Evropske unije.
2.   Računsko sodišče na predlog predsednika odloči o področjih pristojnosti posameznih senatov.
3.   Računsko sodišče na predlog predsednika vse ostale člane dodeli senatom.
4.   Vsak senat izvoli enega od svojih članov za doajena v skladu s pogoji, določenimi v izvedbenih pravilih.
Člen 11
Pristojnosti senatov
1.   Senati sprejemajo poročila in mnenja razen letnega poročila o splošnem proračunu Evropske unije in letnega poročila o evropskih razvojnih skladih, v skladu z določbami, določenimi v izvedbenih pravilih.
2.   Senat, odgovoren za sprejetje dokumenta v skladu z odstavkom 1, lahko njegovo sprejetje posreduje kolegiju Računskega sodišča v skladu s pogoji, določenimi v izvedbenih pravilih.
3.   Senati so odgovorni za pripravo dokumentov, ki jih sprejme Računsko sodišče, vključno z osnutki opažanj in mnenj, predlaganimi delovnimi programi in vsemi drugimi dokumenti z revizijskega področja razen tistih, za katerih pripravo so odgovorni odbori, ustanovljeni po členu 12.
4.   Senati razdelijo svoje naloge med svoje člane v skladu s pogoji, določenimi v izvedbenih pravilih.
5.   Člani so glede izvedbe nalog, ki so jim zaupane, odgovorni senatu in Računskemu sodišču.
Člen 12
Odbori
1.   Odbori se ustanovijo in sestavijo v skladu z določbami, določenimi v izvedbenih pravilih.
2.   Odbori so zadolženi za obravnavanje zadev, ki jih ne obravnavajo senati iz člena 11, v skladu s pogoji, določenimi v izvedbenih pravilih.
Oddelek 4
Generalni sekretar
Člen 13
Generalni sekretar
1.   Računsko sodišče imenuje generalnega sekretarja, ki se ga izvoli s tajnim glasovanjem v skladu s postopkom, določenim v izvedbenih pravilih.
2.   Generalni sekretar odgovarja Računskemu sodišču in ga redno obvešča o izvajanju svojih nalog.
3.   Pod nadzorom Računskega sodišča generalni sekretar zagotavlja sekretariat Računskega sodišča.
4.   Generalni sekretar izvaja pooblastila, ki jih ima organ za imenovanja v smislu člena 2 Kadrovskih predpisov za uradnike Evropskih skupnosti, in pooblastila, ki jih ima organ, ki je pooblaščen za sklepanje pogodb o zaposlitvi v smislu člena 6 Pogojev za zaposlitev drugih uslužbencev Evropskih skupnosti, če v odločitvi Računskega sodišča o izvajanju pooblastil, ki jih imata organ za imenovanja in organ, pooblaščen za sklepanje pogodb o zaposlitvi, ni predvideno drugače.
5.   Generalni sekretar je odgovoren za vodenje osebja in za upravljanje Računskega sodišča, kot tudi za vse druge naloge, ki mu jih dodeli Računsko sodišče.
6.   Če je generalni sekretar odsoten ali zadržan, se ga začasno nadomesti v skladu z določbami, določenimi v izvedbenih pravilih.
POGLAVJE II
Izvajanje nalog Računskega sodišča
Člen 14
Pooblastila
1.   Računsko sodišče lahko ob upoštevanju načela kolektivne odgovornosti pooblasti enega ali več članov, da v njegovem imenu in pod njegovim nadzorom sprejemajo jasno opredeljene vodstvene ali upravne ukrepe, še zlasti, da sodelujejo pri pripravi odločitev, ki bodo kasneje predložene v sprejetje kolegiju. Zadevni člani poročajo kolegiju o tako sprejetih ukrepih.
2.   Član lahko v skladu z določbami izvedbenih pravil pooblasti uradnika ali več uradnikov oziroma uslužbencev za podpisovanje dokumentov v zvezi z zadevami, za katere je ta član odgovoren.
Člen 15
Pristojnosti odredbodajalca
1.   Pristojnosti odredbodajalca izvajajo člani Računskega sodišča in, v skladu z internimi pravili za izvrševanje proračuna, generalni sekretar kot odredbodajalec na podlagi prenosa.
2.   Računsko sodišče določi pravila v zvezi z nadzorom izvajanja nalog odredbodajalca in odredbodajalca na podlagi prenosa v sklepu, s katerim določi interna pravila za izvrševanje proračuna.
Člen 16
Organizacijska struktura Računskega sodišča
1.   Sodišče določi svojo organizacijsko strukturo.
2.   Na predlog generalnega sekretarja Računsko sodišče razporedi delovna mesta, določena v organizacijski shemi, v skladu s pogoji, določenimi v izvedbenih pravilih.
NASLOV II
DELOVANJE RAČUNSKEGA SODIŠČA
POGLAVJE I
Zasedanja Računskega sodišča in senatov
Oddelek 1
Računsko sodišče
Člen 17
Časovni razpored zasedanj
1.   Računsko sodišče določi predvideni časovni razpored zasedanj enkrat letno, in sicer pred iztekom tekočega leta za naslednje leto.
2.   Dodatna zasedanja se lahko organizirajo na pobudo predsednika ali na zahtevo najmanj četrtine članov Računskega sodišča.
Člen 18
Določitev dnevnega reda
1.   Predsednik sestavi osnutek dnevnega reda vsakega zasedanja.
2.   Osnutki in vsi predlogi za spremembo dnevnega reda se predložijo Računskemu sodišču, ki sprejme dnevni red na začetku vsakega zasedanja.
Roki za posredovanje dnevnega reda in z njim povezanih dokumentov so določeni v izvedbenih pravilih.
Člen 19
Odločanje
Računsko sodišče odloča na zasedanjih, razen če se uporablja pisni postopek iz člena 25(5).
Člen 20
Predsedovanje zasedanjem
Zasedanjem Računskega sodišča predseduje predsednik. Če je predsednik odsoten ali zadržan, jim predseduje član, ki v smislu člena 8 nadomešča predsednika.
Člen 21
Sklepčnost
Računsko sodišče je sklepčno, kadar sta prisotni najmanj dve tretjini članov.
Člen 22
Javnost zasedanj
Zasedanja Računskega sodišča niso javna, razen če Računsko sodišče odloči drugače.
Člen 23
Zapisniki zasedanj
Za vsako zasedanje Računskega sodišča se sestavi zapisnik.
Oddelek 2
Senati
Člen 24
Zasedanja senatov
Če ni drugače določeno v izvedbenih pravilih, se za zasedanja senatov uporabljajo določbe oddelka 1.
POGLAVJE II
Odločitve Računskega sodišča, senatov in odborov
Člen 25
Odločitve Računskega sodišča
1.   Računsko sodišče sprejema svoje odločitve v kolegiju, po predhodni preučitvi v senatu ali odboru, z izjemo odločitev, ki jih sprejema kot organ za imenovanja ali organ, ki je pooblaščen za sklepanje pogodb o zaposlitvi.
2.   Računsko sodišče dokumente iz tretjega pododstavka člena 287(4) Pogodbe o delovanju Evropske unije, razen tistih, ki jih sprejmejo senati v skladu s členom 11(1), in izjavo o zanesljivosti iz drugega pododstavka člena 287(1) Pogodbe o delovanju Evropske unije sprejema z večino svojih članov.
3.   Brez poseganja v člena 4(4) in 7(2) se druge odločitve sprejemajo z večino prisotnih članov. Vendar pa lahko na predlog člana Računsko sodišče z večino prisotnih članov izjavi, da bo o določeni zadevi, naslovljeni na Računsko sodišče, odločilo z večino svojih članov.
4.   Kadar se za sprejem odločitve zahteva večina prisotnih članov, ima v primeru, da je število glasov za in proti enako, odločilni glas predsedujoči.
5.   Računsko sodišče od primera do primera določi, katere odločitve se bodo sprejemale v pisnem postopku. Podrobna pravila tega postopka so določena v izvedbenih pravilih.
Člen 26
Odločitve senatov
1.   Senat sprejema odločitve z večino svojih članov. V primeru enakomerne porazdelitve glasov ima odločilni glas doajen ali član, ki ga nadomešča.
2.   Zasedanj senatov se lahko udeležujejo vsi člani Računskega sodišča, vendar lahko glasujejo samo v senatih, v katerih so člani. Kadar pa člani predložijo dokument senatu, v katerem niso člani, imajo pravico do glasovanja o tem dokumentu v tem senatu.
3.   Doajeni o dokumentih, ki jih je senat sprejel v skladu s členom 11(1), uradno obvestijo vse člane Računskega sodišča v skladu s pogoji, določenimi v izvedbenih pravilih.
4.   Dokument, ki ga je sprejel senat v skladu s členom 11(1), se šteje za dokončno sprejetega po petih delovnih dneh od datuma uradnega obvestila iz odstavka 3 tega člena, razen če je v tem času število članov, določeno v izvedbenih pravilih, predsedniku predložilo utemeljeno zahtevo, da bi moral o zadevnem dokumentu razpravljati in odločati kolegij Računskega sodišča.
5.   Senat lahko od primera do primera določi, da se odločitve sprejemajo v pisnem postopku. Podrobna pravila tega postopka so določena v izvedbenih pravilih.
Člen 27
Odločitve odborov
Če ni drugače določeno v izvedbenih pravilih, se za postopek odločanja v odborih uporabljajo določbe člena 26.
Člen 28
Jezikovni režim in overitev
1.   Poročila, mnenja, opažanja, izjave o zanesljivosti in drugi dokumenti so, če se jih objavi, sestavljeni v vseh uradnih jezikih.
2.   Overitev dokumentov se opravi s podpisom vseh jezikovnih različic s strani predsednika.
Člen 29
Posredovanje in objava
V okviru Pogodb, zlasti določb člena 287(4) Pogodbe o delovanju Evropske unije ter brez poseganja v določbe finančne uredbe, izvedbena pravila določijo pravila za posredovanje in objavo poročil Računskega sodišča, kot tudi njegovih mnenj, opažanj, izjav o zanesljivosti in drugih odločitev.
POGLAVJE III
Revizije ter priprava poročil, mnenj, opažanj in izjav o zanesljivosti
Člen 30
Izvajanje revizij
1.   Računsko sodišče določi podrobna pravila za izvajanje revizij, ki jih mora opravljati v skladu s Pogodbama.
2.   Računsko sodišče izvaja revizije v skladu s cilji, določenimi v svojem delovnem programu.
Člen 31
Član poročevalec
1.   Za izvedbo vsake naloge senat imenuje člana poročevalca ali člane poročevalce. Za vsako nalogo, ki presega okvire senata, Računsko sodišče določi člana poročevalca ali člane poročevalce od primera do primera.
2.   Računsko sodišče takoj, ko je zaprošeno za mnenje v smislu členov 287, 322 ali 325 Pogodbe o delovanju Evropske unije, ali ko želi predstaviti opažanja v skladu s členom 287 Pogodbe o delovanju Evropske unije, izmed svojih članov imenuje člana poročevalca ali člane poročevalce, ki so zadolženi za preučitev zadeve in pripravo osnutka.
NASLOV III
SPLOŠNE IN KONČNE DOLOČBE
Člen 32
Vrednosti, izražene v ulomkih
Za namene tega poslovnika se vrednosti, izražene v ulomkih, določi tako, da se vrednost zaokroži na višje celo število.
Člen 33
Uporaba slovničnega spola
V tem poslovniku uporabljeni izrazi, ki se nanašajo na osebe in so zapisani v moški slovnični obliki, so uporabljeni za moški in ženski spol.
Člen 34
Izvedbena pravila
1.   Računsko sodišče z večino članov določi pravila za izvajanje tega poslovnika.
2.   Izvedbena pravila se objavijo na spletni strani Računskega sodišča.
Člen 35
Dostop do dokumentov
V skladu z načeli preglednosti in dobrega upravljanja ter brez poseganja v člena 143(2) in 144(1) finančne uredbe ima vsak državljan Unije ter vsaka fizična ali pravna oseba, ki prebiva ali ima sedež v eni izmed držav članic, pravico dostopa do dokumentov Računskega sodišča, pod pogoji, določenimi v sklepu o internih pravilih glede obravnavanja prošenj za dostop do dokumentov, s katerimi razpolaga Računsko sodišče.
Člen 36
Začetek veljavnosti
Ta poslovnik razveljavlja in nadomešča poslovnik, ki ga je Računsko sodišče sprejelo 8. decembra 2004.
Ta poslovnik začne veljati 1. junija 2010.
Člen 37
Objava
Ta poslovnik se objavi v Uradnem listu Evropske unije.
V Luxembourgu, 11. marca 2010
Za Računsko sodišče
Vítor Manuel da SILVA CALDEIRA
Predsednik

Summary:
Evropsko računsko sodišče (ERS)
Evropsko računsko sodišče (ERS)
 
POVZETEK:
Člen 287 Pogodbe o delovanju Evropske unije (PDEU)
Poslovnik Računskega sodišča Evropske unije
KAJ JE NAMEN ČLENA 287 PDEU IN TEGA POSLOVNIKA?
Evropsko računsko sodišče (ERS) je zunanji revizor EU. Njegova naloga je zato opozarjati na tveganja, zagotavljati zanesljivost, pokazati na pomanjkljivosti in predstaviti dobro prakso ter oblikovalcem politik in zakonodajalcem nuditi smernice za izboljšanje upravljanja politik in programov EU. Je neodvisni varuh finančnih interesov državljanov EU.
Člen 287 Pogodbe o delovanju Evropske unije opredeljuje vlogo Sodišča.
ERS sestavi svoj poslovnik, ki ga mora odobriti Svet. Z njim se ureja notranje delovanje ERS. Poslovnik pokriva vidike, kot so:organizacija Sodišča (imenovanja, mandati, naloge Sodišča, volitve predsednika), delovanje (zasedanja Sodišča in senatov; odločanje Sodišča, senatov in odborov; revizije in priprava poročil, mnenj, opažanj in izjav o zanesljivosti).
KLJUČNE TOČKE
Sestava in strukturaSodišče je kolegijski organ, kar pomeni, da so njegovi člani skupno odgovorni za sprejete odločitve in ukrepe. Sestavlja ga 27 članov – po eden iz vsake države članice EU. Člani so imenovani za šest let (z možnostjo podaljšanja). Da bi bili člani imenovani, morajo pripadati zunanjemu revizijskemu organu v svoji državi članici EU ali imeti posebne kvalifikacije za to mesto. Člani ERS morajo ravnati v skladu z etičnim kodeksom, ki ureja njihovo neodvisnost, nepristranskost, integriteto, zavezanost, kolegialnost, zaupnost, odgovornost in obveznosti po prenehanju opravljanja funkcije. Enega izmed sebe izvolijo za predsednika za tri leta (z možnostjo podaljšanja). Predsednik opravlja naslednje naloge:sklicuje zasedanja Sodišča in jim predseduje;zagotavlja izvrševanje odločitev Sodišča;zagotavlja pravilno delovanje služb, vključno s protokoli in obiski, sporočili, pravnimi zadevami in notranjimi revizijami, ter dobro upravljanje različnih dejavnosti Sodišča;imenuje osebo, ki zastopa sodišče v vseh postopkih;predstavlja sodišče navzven in v odnosih z drugimi institucijami EU. Sodišče ima generalnega sekretarja, ki je odgovoren za vsakodnevno vodenje sekretariata sodišča ter upravljanje, finance in podporo, kadre, informacijsko tehnologijo ter prevajanje. Sodišče vključuje tudi senate in odbore: Odbori sprejemajo mnenja, posebna poročila in posebna letna poročila. Pripravljajo tudi letna poročila o proračunu EU, ki ga potem sprejme sodišče.Odbori (npr. upravni odbor in revizijski odbor) se ukvarjajo z upravnimi zadevami in odločitvami o vprašanjih, povezanih s komunikacijo in strategijo.Naloge sodiščaERS je neodvisni zunanji revizor Evropske unije. Njegova poročila in mnenja so temeljni element verige odgovornosti EU. Njihov namen je zagotoviti odgovorno delovanje tistih, ki so zadolženi za izvajanje politik in programov EU: Komisije, drugih institucij in organov EU ter uprav v državah članicah. ERS opozarja na tveganja, zagotavlja zanesljivost, kaže na pomanjkljivosti in predstavlja dobro prakso ter oblikovalcem politik in zakonodajalcem nuditi smernice za izboljšanje upravljanja politik in programov EU, da bi lahko zagotovili stroškovno učinkovitost.Revizije
Te:temeljijo na evidencah in se po potrebi izvajajo na kraju samem v drugih institucijah EU; se izvajajo v prostorih katere koli organizacije, ki upravlja prihodke ali odhodke v imenu EU; se izvajajo v državah članicah in državah po svetu, tudi v prostorih katere koli fizične ali pravne osebe, ki prejema plačila iz proračuna EU.V svoji vlogi zunanjega revizorja EU sodišče sodeluje z nacionalnimi organi in institucijami EU. Od institucij in organov EU, organizacij, ki prejemajo plačila iz evropskega proračuna, ali nacionalnih revizijskih institucij lahko zahteva tudi katero koli informacijo, ki jo potrebuje, da uspešno konča svojo nalogo.
Strategija in delovni programiERS vnaprej načrtuje svoj strateški razvoj in prioritete za revidiranje, da bi ostal na čelu razvoja v revidiranju javnega sektorja. Njegovi temeljni cilji so opredeljeni v večletnih strategijah. Sodišče vsako leto sprejme program dela, ki našteva njegove prednostne naloge v zvezi z revizijami. Program se objavi in predsednik Sodišča ga predstavi Odboru za proračunski nadzor Evropskega parlamenta.Letni postopek razrešniceRačunsko sodišče nima sodne pristojnosti in zato ne more izrekati sankcij. Po koncu vsakega finančnega leta sestavi letno poročilo, ki se objavi v Uradnem listu EU. To poročilo obravnava upravljanje proračuna EU in evropskih razvojnih skladov s strani pristojnih institucij. Je temeljni del postopka odločanja Evropskega parlamenta glede odobritve razrešnice za proračun Komisiji. Računsko sodišče predloži Svetu in Parlamentu tudi izjavo o zanesljivosti, ki se nanaša na zanesljivost poslovnih knjig in potrjuje, da je bil proračun dobro uporabljen v skladu s pravili in predpisi. Prav tako lahko Sodišče kadar koli predloži svoje ugotovitve glede specifičnih vprašanj, zlasti v obliki posebnih poročil, ali poročila o pregledu in da mnenje, kadar je to v skladu z zakonom dolžan storiti, na predlog ene od drugih institucij EU ali na lastno pobudo. Sodišče odloča o sprejemu letnega poročila na zasedanjih z večino članov. Njegova zasedanja niso javna, razen če se odloči drugače. Od primera do primera lahko odloči, da se odločitve sprejemajo v pisnem postopku. ERS poroča o nepravilnostih pri uporabi sredstev EU in predloži vse primere suma goljufije, odkrite med revizijami,Evropskemu uradu za boj proti goljufijam (OLAF) (OLAF) ali Evropskemu javnemu tožilstvu (EJT).
OD KDAJ SE TA POSLOVNIK UPORABLJA?
Uporablja se od 1. junija 2010.
OZADJE
Računsko sodišče s sedežem v Luxembourgu je bilo ustanovljeno leta 1977 in je polnopravna institucija EU od leta 1992.
Več informacij je na voljo na strani:Pravni okvir ERS (Evropsko računsko sodišče) Sklep št. 21-2021 o določitvi izvedbenih pravil Poslovnika Računskega sodišča (Evropsko računsko sodišče) Proračun EU (Evropska komisija).
GLAVNI DOKUMENTI
Prečiščena različica Pogodbe o delovanju Evropske unije – Šesti del – Določbe o institucijah in finančne določbe – Naslov I – Določbe o institucijah – Poglavje 1 – Institucije – Oddelek 7 – Evropsko računsko sodišče – Člen 287 (prejšnji člen 248 PES) (UL C 202, 7.6.2016, str. 170–171).
Poslovnik Računskega sodišča Evropske unije (UL L 103, 23.4.2010, str. 1–6).
Glej prečiščeno različico.
POVEZANI DOKUMENTI
Etični kodeks za člane in nekdanje člane Sodišča (UL L 128, 2.5.2022, str. 102–113).
Zadnja posodobitev 02.05.2022